

REPUBLIKA HRVATSKA

# DUBROVAČKO-NERETVANSKA ŽUPANIJA

# GRAD DUBROVNIK

# Upravni odjel za kulturu i baštinu

KLASA:612-01/18-02 /16

URBROJ: 2117/01-14-18-02

Dubrovnik, 18. prosinca 2018.

Na temelju Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, br. 26/15.) i Odluke o financiranju programa, projekata i manifestacija koje provode udruge i druge organizacije civilnog društva („Službeni glasnik Grada Dubrovnika“, br. 23/18.), Pravilnika o postupku donošenja Programa javnih potreba u kulturi Grada Dubrovnika („Službeni glasnik Grada Dubrovnika“, br. 23/18.) i Procjene potreba za određivanje prioritetnih područja iz kulture i baštine donosim:

**ODLUKU**

**o prioritetnim područjima za su/financiranje projekata/programa od interesa za opće dobro- područje kulture i baštine**

Članak 1.

Ovim aktom propisuju su prioritetna područja kulture i baštine koje su potrebne za donošenje Godišnjeg plana poziva za financiranje programa i projekata koje provode udruge i druge organizacije civilnog društva, ali i ostali dionici kulturnog života Dubrovnika, od strane Upravnog odjela za kulturu i baštinu (u daljnjem tekstu: Upravni odjel).

Grad Dubrovnik usvojio je Odluku o financiranju programa, projekata i manifestacija koje provode udruge i druge organizacije civilnog društva. Navedenom Odlukom nisu obuhvaćene ostale pravne osobe osim udruga i drugih organizacija civilnog društva, kao ni fizičke osobe koje, sukladno Zakonu o financiranju javnih potreba u kulturi („Narodne novine“ broj 47/90, 27/93 i 38/09) te Pravilniku o izboru i utvrđivanju Programa javnih potreba u kulturi („Narodne novine“ broj 55/2016), ukoliko obavljaju kulturnu djelatnost, imaju pravo prijave na javni poziv za predlaganje javnih potreba u kulturi, odnosno imaju pravo financiranja iz proračuna jedinice lokalne samouprave kao i državnog proračuna.

Kako bi se uredilo financiranje iz javnih sredstava za korisnike koji djeluju u području kulture, usvojen je Pravilnik o postupku donošenja Programa javnih potreba u kulturi Grada Dubrovnika, koji uređuje preduvjete za financiranje iz javnih sredstava, mjerila za financiranje, postupke financiranja i ugovaranja programa odnosno projekata, provedbu i uvjete javnog poziva, obvezne dijelove ugovora i sl. Cilj ovog Pravilnika je transparentnost i javnost poslovanja svih korisnika čiji programi i projekti se financiraju javnim sredstvima kroz utvrđivanje detaljnog postupka pri financiranju samostalnih umjetnika, neprofitnih organizacija, udruga, ustanova u kulturi, umjetničkih organizacija te drugih pravnih i fizičkih osoba koje obavljaju djelatnost u kulturi i svoje projekte/programe prijavljuju na Poziv za predlaganje javnih potreba u kulturi Grada Dubrovnika, sukladno zakonskim i podzakonskim propisima.

Odredbe ovog Pravilnika usklađene su sa Odlukom o financiranju programa, projekata i manifestacija koje provode udruge i druge organizacije civilnog društva, ali i sa Zakonom o Kulturnim vijećima, Zakonom o financiranju javnih potreba u kulturi te Pravilnikom o izboru i utvrđivanju Programa javnih potreba u kulturi.

Članak 2.

Prioritetna područja iz područja kulture i baštine su:

- programi iz područja muzejsko-galerijske djelatnosti;

- programi iz područja dramske i plesne umjetnosti te drugih izvedbenih umjetnosti;

- programi iz područja glazbe i glazbeno-scenskog stvaralaštva;

- programi iz područja likovne umjetnosti, dizajna i arhitekture;

- programi iz područja knjižne djelatnosti te izdavanja knjiga i časopisa u kulturi;

- programi poticanja kulturno-umjetničkog amaterizma;

- programi poticanja razvitka filmske i audiovizualne kulture;

- programi iz područja novih medijskih kultura te inovativnih umjetničkih i kulturnih praksi;

- programi zaštite, konzervacije i revitalizacije kulturnih dobara;

- programi afirmiranja nematerijalne kulturne baštine;

- programi poticanja i njegovanja tradicijske kulture i kulture nacionalnih manjina;

- programi poduzetništva u kulturi;

- edukativni programi u kulturi i programi razvoja publike (radionice, simpoziji i seminari, umjetnička kritika);

- rezidencijalni programi i programi međugradske, međužupanijske i međunarodne kulturne suradnje, poglavito suradnje među gradovima prijateljima Dubrovnika;

- kulturne manifestacije i festivalski programi;

- zajednički programi više udruga i zajednički programi udruga i kulturnih ustanova;

Posebno se vrednuju i podržavaju izvansezonski kulturni projekti koji se izvode od 1. studenog do 31. ožujka.

Prioritetna područja, ovisno o potrebama i obvezama, mijenjaju se odnosno nadopunjuju prilikom objave javnih poziva. Svi programi u kulturi Grada Dubrovnika trebaju imati jasnu koncepciju, težiti originalnosti, kvaliteti, inovativnosti, kulturnoj raznolikosti i suradnji te pratiti suvremene tendencije, posebno u smislu korištenja novih tehnologija i profesionalizacije područja iz kojeg se prijavljuju. Također, očekuje se da svi prijavljeni programi stavljaju kulturne vrijednosti ispred promidžbenih i komercijalnih.

Članak 3.

Provedbu prioritetnih područja i Godišnji plan poziva za financiranje programa i projekata koje provode udruge i druge organizacije civilnog društva, ali i ostali dionici kulturnog života Dubrovnika, vodi službenik nadležan za predmet.

PROČELNICA

Ana Hilje, dipl.oec.